JCK ปิดดีลขายที่ดินนิคมฯ “TFD เฟส 2” 138 ลบ. คาดรับรู้รายได้ไตรมาส 3
JCK ปิดดีลขายที่ดินนิคมฯ “TFD เฟส 2” บาท ให้กับบริษัทบรรจุภัณฑ์จากยุโรป มูลค่า 138 ลบ. คาดรับรู้รายได้ไตรมาส 3 มั่นใจดันยอดขายทั้งปีเข้าเป้า-รายได้แตะ 3 พันลบ.
JCK ปิดดีลขายที่ดินนิคมฯ “TFD เฟส 2” ให้กับบริษัทบรรจุภัณฑ์จากยุโรป มูลค่า 138 ลบ. คาดรับรู้รายได้ Q3 มั่นใจดันยอดขายทั้งปีเข้าเป้า-รายได้แตะ 3 พันลบ.
11 ก.พ. 2563

นายอภิชัย เตชะอุบล ประธานกรรมการและประธานกรรมการบริหาร บริษัท เจซีเค อินเตอร์เนชั่นแนล จำกัด (มหาชน) หรือ JCK เปิดเผยว่า บริษัทลงนามสัญญาซื้อขายที่ดินในนิคมอุตสาหกรรม TFD เฟส 2 มูลค่า 138 ล้านบาท ให้กับบริษัทบรรจุภัณฑ์จากประเทศในยุโรป คาดว่าจะทยอยรับรู้รายได้ภายในไตรมาส 3/63 นอกเหนือไปจากนี้พบว่ามีทุนจากต่างประเทศแสดงความสนใจขอเยี่ยมชมพื้นที่ เนื่องจากเห็นว่าที่ดินในนิคมอุตสาหกรรมดังกล่าวอยู่ในเขตพัฒนาพิเศษภาคตะวันออก (EEC) ทำให้ได้รับเงื่อนไขและสิทธิประโยชน์การลงทุนที่ดี ปัจจุบันนี้ พบว่ามีลูกค้าแสดงความสนใจจะซื้อที่ดินรวมจำนวนราว 60-70 ไร่
“ภายใต้สภาวะเศรษฐกิจในประเทศเติบโตถดถอย แต่ภาพรวมธุรกิจของบริษัทโดยเฉพาะการขายที่ดินในพื้นที่นิคมอุตสาหกรรมยังมีแนวโน้มที่ดี คาดว่าสืบเนื่องจากที่ดินในนิคมอุตสาหกรรมของบริษัทฯอยู่ในแผนผังการใช้ประโยชน์ที่ดินในเขตพัฒนาพิเศษภาคตะวันออก(EEC) ทำให้ดึงดูดนักลงทุนต่างชาติ โดยเฉพาะนักลงทุนจากประเทศจีนเริ่มไหลออกไปลงทุนต่างประเทศ ภายหลังได้รับผลกระทบจากสงครามการค้ากับสหรัฐอเมริกา และมองไทยเป็นเป้าหมายการลงทุนในลำดับต้น ๆ นอกจากนี้ บริษัทเตรียมเดินทางไปกับสำนักงานคณะกรรมการส่งเสริมการลงทุน(บีโอไอ) เพื่อพบปะกับนักธุรกิจในประเทศญี่ปุ่นช่วงปลายเดือน ก.พ.นี้ คาดว่าน่าจะได้รับการตอบรับที่ดี เนื่องจากโครงการ EEC มีความชัดเจน”นายอภิชัย กล่าว
โดยบริษัทมีความเชื่อมั่นว่าด้วยปัจจัยดังกล่าวจะส่งผลให้เป้าหมายการขายที่ดินในปีนี้จะทำได้ตามเป้าหมายที่ตั้งไว้ 200-300 ไร่ และรายได้รวมอยู่ที่ 3,000 ล้านบาท เนื่องจากภาพรวมในธุรกิจอื่น ๆ ยังเป็นไปในทิศทางที่ดี โครงการคอนโดมิเนียมอาร์ติซาน รัชดา จำนวน 4 อาคาร มูลค่าโครงการ 6,000 ล้านบาท ซึ่งเป็นโครงการร่วมทุนกับพันธมิตรจากประเทศจีน คาดว่าจะเริ่มโอนและรับรู้รายได้ตั้งแต่ปลายไตรมาส 2/63 ของปีนี้
ขณะที่ธุรกิจให้เช่าคลังสินค้าดำเนินการพัฒนาภายใต้โครงการ “The One นครพนม” ซึ่งบริษัทได้รับสิทธิการเช่าในที่ดินจำนวน 1,300 ไร่ เป็นระยะเวลา 50 ปีตั้งอยู่บนพื้นที่จังหวัดนครพนม ใกล้กับสะพานมิตรภาพไทย-ลาวนั้น พบว่ามีนักลงทุนแสดงความสนใจ